Illum il-Kunsill adotta ġabra ta' konklużjonijiet dwar l-implimentazzjoni mill-UE tal-Aġenda 2030 tan-Nazzjonijiet Uniti għall-Iżvilupp Sostenibbli u s-17-il Għan ta' Żvilupp Sostenibbli (SDGs) tagħha. Dawn huma meqjusa essenzjali biex jintemm il-faqar u tiġi żgurata ħajja ta' paċi, saħħa u sigurtà għall- ġenerazzjonijiet tal-preżent u tal-ġejjieni. Il-konklużjonijiet jenfasizzaw il-ħtieġa li tiġi aċċellerata l-azzjoni kemm fl-UE kif ukoll f'partijiet oħra tad-dinja sabiex jitwettqu l-viżjoni u l-għanijiet tal-Aġenda 2030. Dawn jaffermaw mill-ġdid li l-UE u l-istati membri tagħha ser ikomplu jaqdu rwol ewlieni fl-implimentazzjoni tal-SDGs filwaqt li jappoġġaw multilateraliżmu effettiv u ordni internazzjonali bbażat fuq ir-regoli. Il-Kunsill jilqa' l-edizzjoni tal-2019 tar-Rapport ta' monitoraġġ dwar il-progress lejn l-SDGs f'kuntest tal-UE mill-Eurostat bħala dokument ewlieni għall-kejl tal-progress tal-UE lejn il-kisba tal-SDGs. Iħeġġeġ ukoll lill-istati membri biex jgħollu l-livell ta' ambizzjoni tar-rispons nazzjonali tagħhom u biex jintegraw b'mod proattiv l-Aġenda 2030 fi strumenti ta' ppjanar, politiki, strateġiji u oqfsa finanzjarji nazzjonali. Il-Kunsill ifakkar fil-konklużjonijiet tiegħu ta' Ġunju 2017 u jħeġġeġ lill-Kummissjoni telabora strateġija komprensiva ta' implimentazzjoni li tiddeskrivi l-iskedi ta' żmien, l-objettivi u l-miżuri konkreti biex tirrifletti l-Aġenda 2030 u biex l-SDGs jiġu integrati fil-politika interna u esterna rilevanti kollha tal-UE. Aqra t-test sħiħ tal-konklużjonijiet tal-Kunsill dwar Ewropa sostenibbli sal-2030 Din ir-riżorsa bħalissa hi disponibbli biss bil-lingwa jew il-lingwi li ġejjin: Rapport ta' monitoraġġ dwar il-progress lejn l-SDGs f'kuntest tal-UE, edizzjoni tal-2019 Konklużjonijiet tal-Kunsill dwar l-iżvilupp sostenibbli, 9 ta' April 2019 It-tweġiba tal-UE għall-Aġenda 2030 għall-Iżvilupp Sostenibbli, 20 ta' Ġunju 2017 Ewropa Sostenibbli sal-2030 (sit web tal-Kummissjoni Ewropea) Ara l-paġna tal-laqgħa